
REZUMAT 


Puţini compozitori moderni au sondat atât de profund relația dintre sunete și imagini ca 
Ligeti. Autoproclamat sinestet, el a fost receptiv la stimuli vizuali, expliciti si latenti, care i-au 
influenţat demersul creator sub toate aspectele. Pictura și grafica i-au asigurat apropierea de 
elementul decorativ, în timp ce imaginile generate de computer (mulțimile Julia sau 
Mandelbrot) i-au furnizat noi și moderne mijloace de inspiraţie. Recunoscut drept un mare 
admirator al artelor plastice, de la Canaletto și Guardi, la Picasso, Magritte și până la colajele 
lui Peter Blake, el pare să fi împletit sunete, linii și culori în muzica sa, dezvoltându-și metode 
componistice din tehnici picturale și efecte optice. Ligeti a împrumutat procedeul metamor- 
fozei continue de la Escher, maniera de estompare a contururilor de la Cezanne, recurgând, 
de asemenea, la așa-numitele objets trouvés din sfera Pop Art, ce i-au permis realizarea unor 
inspirate colaje muzicale. Mai mult, el a făcut uz, cu subtilitate, de procedee tipice epocii 
Augenmusik pentru a desena sonor cuvintele folosite, în cele Trei fantezii după Hólderlin sau în 


* Lucrare prezentată în cadrul Simpozionului International de Muzicologie „Capcane si riscuri ale 
comunicării intramuzicale: terminologie, notație, interpretare“, desfăşurat la Academia de Muzică 
„Gheorghe Dima” sub egida Festivalului „Cluj Modern“, ediţia a X-a, 10 aprilie, 2013. 

Nonsense Madrigals, schitàndu-si în sunete, totodată, un Autoportret cu Reich si Riley. Datorită 
prezenţei unei multitudini de referințe vizuale în muzica sa, Ligeti se instalează într-un 
teritoriu al intersenzorialitátii și articulează o poetică a sinesteziei. Compozitorul însuși își 
definește creaţia drept o fereastră deschisă ce captează un peisaj sonor etern, invitându-ne să 
îi contemplăm opera ca pe un genial trompe l'oeil al muzicii secolului XX. 


Cuvinte cheie: Ligeti, arte plastice, Escher, Cezanne 


„Visaţi în culori?” [14] Iată întrebarea legitimă pentru un compo- 
zitor ca Ligeti, ce a cochetat în mod constant cu artele vizuale, în căutarea 
surselor de inspiraţie. Este, de asemenea, întrebarea potrivită pentru un 
autoproclamat sinestet, care şi-a haşurat, pe note, un Autoportret cu Reich 
si Riley, uitându-l pe Chopin în plan indepártat!!. Dar Ligeti nu trebuie 
privit ca un artist ce a „reprodus” imagini, lansându-se, naiv, spre aria 
reprezentărilor vizuale, ci, mai degrabă, ca un artist care și-a plasat arta pe 
o axă exoforică (dacă ar fi să împrumutăm termenul lui Tony Cóme [4]), 
sondând teritorii limitrofe muzicii și aplicând protocoale proprii de hibridi- 
zare între sonor şi vizual. Această grefă estetică a produs, în cele din urmă, 
o îmbogăţire a paletei sale componistice — un delict în concepţia lui Adorno 
[1], recunoscut drept un militant fervent împotriva ideii de „pseudomor- 
fism” (astfel era clasată în accepțiunea lui orice tip de traversare a grani- 
telor dintre diferitele medii artistice). Ideile lui Adorno au făcut chiar si 
cercetarea respectivelor tipuri de conexiuni extrem de nepopulară, dacă nu 
chiar riscantă în abordările ştiinţifice, mai cu seamă în situaţii în care se 
combină artele temporale (nacheinander, după Lessing, [10]) cu cele spaţiale 
(nebeneinander), considerate a fi total incompatibile prin natura funcţiilor 
estetice atât de diferite. 

Ideile lui Adorno nu i-au convins însă pe artiști să evite o astfel de 
„manevră”, şi nu puţini au fost cei ce s-au lansat cu entuziasm spre o 
aventură pan-estetică. Pe de o parte, se poate detecta o dualitate în practi- 
carea artelor sau manifestarea lor plenară şi independentă la unul si 
același autor, aşa cum este, de pildă, cazul lui Pound, un poet care a 
compus muzică, sau Kokoschka, un pictor recunoscut pentru a fi scris un 


111 Selbstportrait mit Reich und Riley (und Chopin ist auch dabei) reprezintă a două piesă a ciclului pentru 
pian la patru mâini — Drei Stücke, compusă de către Ligeti în anul 1976 şi dedicată duo-ului Alfons si 
Aloys Kontarsky. 

libret de operă. În aceeaşi categorie îi putem înscrie pe Schönberg, 
pe românul naturalizat în Franţa — Marcel Mihalovici sau, la Cluj-Napoca, 
pe Ede Terényi, fiecare dintre ei alternând cu virtuozitate pana de 
compozitor cu pensula si sevaletul. 

Infinit mai captivant, dar într-o tot atât de flagrantă poziţie față de 
ideile lui Adorno, trebuie considerată fuziunea dintre mediile artistice în 
definirea unui produs unic: Mondrian pictează forme geometrice ca un 
ecou al pasilor de foxtrot, prin „sincopările explozive pe rama tabloului” 
[5, p. 185], Kandinsky concepe drama de culoare și muzică Sunetul galben 
(1912), Varese operează o grefare a tehnologiei pe muzică, în manieră dada, 
lansând un nou concept numit machine aesthetic. Morton Feldman își 
defineşte propria creaţie drept un hibrid între pictură şi muzică [6, p. 25] iar 
Skriabin montează un întreg spectacol sinestezic cu lumini, culori și sunete 
în lucrarea sa Prometeu. Istoria muzicii cunoaște însă si un caz celebru de 
artist sinestet la propriu, în persoana lui Olivier Messiaen. 

Ideea fuziunii dintre mediile artistice se găseşte în rezonanţă 
perfectă cu eforturile creatoare ale lui Bertrand Castel, inventator al 
,davecinului pentru ochi” (Clavecin pour les yeux, 1725), cu invenţia 
patentată a lui Alexander László denumită „pianul de culori” si cartea sa 
Farblichtmusik [2, p. 85] sau cu viziunea lui Carol Berard asupra cromofoniei 
(Chromophonie, 1925), prin care autorul pledează pentru îmbinarea vibra- 
tiilor sonore și luminoase în cadrul actului artistic. 

Cazul lui Ligeti se pretează la analiza fuziunii dintre muzică şi 
artele plastice la nivelul unei multitudini de puncte de intersecţie, începând 
cu modul naturalist de a evoca peisajul carpatin în Concertul românesc, 
la începutul carierei sale componistice. La un interval de 25 de ani, 
dar folosind un arsenal și un limbaj muzical mult mai complex, cu clară 
apetentá pentru tusa suprarealistă, el deschide un spaţiu estetic nou, 
realizând o colorată descriere sonoră a imaginarei Breugellandia, în opera 
Le Grand Macabre, cu două picturi ale lui Breugel în minte: Tara trândavilori? 
și Triumful morții. 


112 Le pays de cocagne, echivalând în cultura europeană occidentală cu o ţară paradisiacă, a belșugului și a 
serbărilor eterne. Traducerea germană Das Schlaraffenland are înțelesul de țară unde curg laptele si 
mierea. 

Dar acestea nu sunt decât două dintre cele mai simple cazuri din 
creaţia lui Ligeti, în ansamblul ei o apoteoză a codificărilor sinestezice, 
în care sunete, linii şi culori se calibrează într-o viziune coerentă. 

O focalizare atentă prin lentila analitică va diagnostica o dublă 
traversare a granițelor discursive în arta lui Ligeti: ca într-un veritabil 
procedeu blending mode, literatura şi filosofia au stimulat senzaţii vizuale 
care, mai apoi, au generat substanța muzicală, alimentând un întreg lant de 
semnificaţii si conditionári. Lectura scrierilor lui Gyula Krudy sau 
Carl Popper a declanșat imaginaţia compozitorului, convertind textul 
literar în imaginea pixelată a mecanismelor precise de măsurare a timpului, 
care, în cele din urmă, eșuează în bătăi neregulate pe portative. Piese ca 
Poeme symphonique pentru 100 de metronoame, Clocks and Clouds, fragmente 
din Concertul de cameră şi Les horloges démoniaques din Nouvelles aventures, 
toate reprezintă amprente ale stilului ligetian din anii '60-70, şi, totodată, 
alteritáti imagistice ale arcurilor motor, ale minutarelor si secundarelor în 
funcţiune. Tranzitia dintre bătăile precise, suprapuse ale ceasurilor reglate 
diferit, către diluarea lor într-un flux temporal suspendat, nedefinit, trimite 
spre o celebră valoare asociativă în artele plastice, evocând explicit, în 
muzica lui Ligeti, ceasurile moi ale lui Dali: 


Exemplul 1: György Ligeti — Kammerkonzert, partea a III-a, más. 58-61 


113 A se vedea: Salvador Dali, Ceasuri moi în momentul primei explozii, cerneală pe hârtie, 1954. 

Taur einmal anstoszen 
PP Giaa ony onee? 


3f possibite 


Piesele autorului din perioada anilor '60-'70, etichetate, în funcție de 
substanța lor muzicală, drept statice și dinamice, se sprijină la rândul lor pe 
suportul efectelor optice; explicațiile compozitorului!!! asupra piesei 
Continuum pentru clavecin fac referire la un mimesis înșelător: un peisaj 
continuu ,sectionat" în segmente foarte mici, ca efect al unei priviri 
printr-un grilaj. Succesiunea rapidă a acestor „tăieturi” generează, în cele 
din urmă, printr-o compresie audio-video, perfecta fluiditate a întregului. 

Muzica lui Ligeti nu este însă formatată pe principiul „develo- 
părilor” fotografice sau a procesărilor de imagini în sunete. De fapt, ceea ce 
trebuie subliniat este absorbţia de efecte optice şi tehnici picturale adaptate 
şi aplicate muzicii. Compozitoarea Dora Cojocaru sesiza cu precizie şi 
descria cu subtilitate acest aspect al creaţiei ligetiene, pe care o asemuia 
unui univers labirintic, arătându-i componentele primare: „apa, oglinda, 
pânza de păianjen, ceasul, mecanismul - privite ca rămăşiţe ale unor mituri 
uitate”. [3, p. 83] Diluarea liniilor si contururilor melodice găseşte în cazul 
lui Ligeti un stimul în tehnicile impresionistilor, in special în picturile lui 
Cezanne (din arta căruia compozitorul declară că împrumută iluzia 
„mişcării fără mişcare”), dar totodată în efectul optic cunoscut sub denu- 


114 All Clouds are Clocks, film produs de către Barrie Gavin, BBC, Londra, 1975. 

mirea tehnică de „blurare” (estompare), efect pe care compozitorul l-a 
studiat si la Kóln, în Studioul de muzică electronică. Nu doar țesătura 
micropolifonică ce determină ,granulatia imaginii”, generează această 
senzaţie, neutralizând deopotrivă armonia si ritmul, dar şi modul în care 
Ligeti jonglează cu temperajul inegal; distorsiunile microintervalice promo- 
vate în muzica sa devin echivalentul unei focalizări defectuoase, cu efectul 
unei viziuni neclare, şi, în cele din urmă, a unei „aberaţii optice” transpusă 
sonor. Fenomenul poate fi identificat în Cvartetul de coarde nr. 2, în 
Dublul concert sau în piesa Ramifications. Alteraţiile microintervalice sunt 
precis marcate în partitură, coexistând cu aceleași note la înălțimea lor 
naturală, astfel, rezultatul acustic obţinut fiind perceput ca o sonoritate 
„ceţoasă”: 

Exemplul 2: György Ligeti — Cvartetul de coarde nr. 2, partea a Il-a, 
más. 10-12 


(w) 


arco sed, panza viv, inaid 


Grafica lui Maurits Escher a influentat profund o serie de lucrári ale 
lui Ligeti; el a redat genial in muzicá iluzia opticá a continuei metamorfoze, 
sau pe cea a scărilor care urcă si coboară într-o buclă infinită. Nici o altă 
piesă nu coagulează vizual mai clar această imagine decât studiul 
pentru pian Vertige, în care compozitorul face uz de un continuum scalar 
cunoscut sub numele de „efectul Risset"!^ (întâlnit însă în muzicologia 
anglo-americană sub denumirea de Shepard scales sau Shepard's paradox), 
pentru crearea senzatiei acustice de perpetuă ascensiune sau cádere!!*: 


15 După numele compozitorul francez Jean-Claude Risset, un pionier al muzicii electronice, care a 
experimentat în creaţia sa numeroase efecte sonore, timbrale și ritmice. 
116 A se vedea: Maurits Cornelius Escher, Relativitate, Litografie, 1953. 

Exemplul 3: Gyorgy Ligeti — Studiul pentru pian nr. 9, „Vertige”, más. 1-6 
dedice à Mauricio Kagel 
Étude 9: Vertige 


Auftragswerk der Stadt Gutersloh 


Prestissimo "sempre molto legata, o = 48. (very even / sär gleiche) **1 


sna cunda 
cto pnt 


: == IS === ZIS 
(FE GG e e n S aN 


Construind metafore similare, emanate din potente sugestii vizuale, 
Ligeti se lasă inspirat de opera lui Constantin Brâncuși, în două dintre 
studiile sale pentru pian!'; el „răstoarnă” Coloana infinită pe claviatură, şi 
reconstituie fidel, prin desenul melodic, structura modulară repetată a 
operei sculptorului român: 


Exemplul 4: György Ligeti — Studiul pentru pian nr. 14, „Columna infinită”, 
măs. 1-4 
iédiée à Vincent Meyer 


Étude 14: „Columna infinită” 
Koeposittonsaaftrag der westfadisches Wilheims-Universátit, Münster 


Presto possibile, tempestoso con fuoce, d = 105 *! 


very linke pedal **) 
wesig pad 


17 Studiul nr. 14, Columna infinită şi Studiul nr. 14a, Coloana fără sfârșit (Caietul IL). 

Laboratorul ligetian revelează date de culise despre obiceiul 
autorului de a initia o piesă începând de la un simplu desen, cu funcție de 
instrument mnemotehnic, însoţit de referințe verbale şi abia pe urmă 
concretizând partitura în varianta sa finală, pe portativ, aşa cum o declară 
însuși compozitorul într-un interviu, realizat in Franta!5*. El explică cu 
această ocazie că etapa schițelor prin desene nu trebuie confundată cu o 
partitură grafică; ea reprezintă pentru Ligeti-compozitorul un ideal 
instrument de organizare a substanţei sonore şi o cartografiere empirică a 
materiei prime, sub aspect muzical. 

Elemente preluate din sfera Pop Art sau din cea a benzilor desenate 
au trezit, la rândul lor, interesul lui Ligeti, în vederea unei adaptări în 
sunete; el transformă cele Zece piese pentru cvintet de suflători într-o secvenţă 
de desene viu colorate, în care domină gesturile de pantomimă, la fel cum 
tehnica de collage aplicată muzicii şi utilizarea acelor objets trouvés constituie 
o practică obișnuită în opera Le grand macabre. Privitor la amintita lucrare, 
pe care o încadra ironic într-un gen aparte („anti anti-operă”), compozitorul 
explica: „aleg frânturi de muzică actuală sau semnale, le aşez într-un 
context nefamiliar, le distorsionez, fără să le fac neapărat să sune comic, 
ci interpretându-le prin distorsionare, exact așa cum o pictură suprarealistă 
înfăţişează lumea” [11, p. 59]. 

Este cert faptul că modul lui Ligeti de a înţelege muzica se nutrește 
dintr-un profund și subtil registru vizual. Surprindem clare dovezi în 
piesele corale Nonsense Madrigals sau în tripticul Fanteziilor după Hölderlin; 
maniera compozitorului de a oferi un corespondent muzical-imagistic 
cuvintelor folosite, ca în decoratio din retorica muzicală, trimite cu veacuri 
în urmă, la fenomenul Augenmusik [12, pp. 263; 321; 326], intensificând forța 
de expresie a substanţei sonore. 

Mereu receptiv la noile teorii științifice, ca şi la cele mai noi cuceriri 
tehnologice, Ligeti a creat racorduri estetice între muzică şi fascinanta lume 
a geometriei fractale, a teoriei haosului, a principiului blow-up!%, tehnica 


118 Interview avec György Ligeti, film produs de Arte, Paris, Franța, 1998. 

1? Excepţie fac două piese ale compozitorului, ce fac uz de notația grafică, fiind scrise sub impactul 
şederii sale la Kóln, în Studioul de muzică electronică: Glissandi (1957) şi Artikulation (1958). Cel din 
urmă titlu beneficiază de o abordare muzicologică autorizată, făcută de către compozitorul român 
stabilit la Paris, Costin Miereanu [13]. 

120 Amprentă puternică a postmodernitátii, în care explozia vizualului se manifestă cu pregnantá. 

ferestrei sau imaginile generate pe calculator, toate activând ca o ascunsă 
armătură vizuală a muzicii sale, mai cu seamă de la mijlocul anilor '70. 

Dacă toate cele enunțate anterior ar putea fi interpretate drept 
abordări speculative, abundența trimiterilor explicite la artele plastice în 
manuscrisele compozitorului dovedesc cum creaţia sa intersectează, în mod 
fundamental și real, o multitudine de elemente vizuale, anulând ideea unui 
decupaj disciplinar strict. Substanţa polisemică a creaţiei lui Ligeti reclamă, 
aşadar, abordarea analitică printr-un pachet de tehnici overlay, apte să 
sondeze concomitent cele două straturi de lectură, îngemănate: cel vizual si 
cel sonor. 

Documentele păstrate la Fundaţia „Paul Sacher” din Basel constituie 
instrumentele ideale de decriptare a codurilor ligetiene din linii, forme și 
culori exprimate în sunete. Alegând, la întâmplare, câteva pagini de 
manuscris, ne oprim la schițele Concertului pentru pian, care includ 
următoarele remarci ale compozitorului: 

„Klee, Hundertwasser, Bosch-Breugel (cluster) ca apa lui 
Cézanne"!, partea a V-a Gaudi"!? — cea din urmă combinată cu câteva 
surprinzătoare trimiteri la universul jazz-ului, ca de pildă titlurile 
Ornitology sau Yardbird ale lui Charlie Parker. 

Concertul pentru vioară menţine și el imagistica drept fond de 
adâncime, cu paginile de manuscris extrem de bogate în astfel de elemente: 
una dintre versiunile imaginate de către Ligeti pentru partea I lua ca puncte 
de reper arta lui van Eyck, aripile de îngeri!” ale lui Grünewald, de la 
Colmar, tehnica picturală a lui Seurat, în timp ce partea a patra face o 
trimitere directă la imaginile stroboscopice de pe ecranul calculatorului.!2 

Poetica sinesteziei poate fi detectată si în schițele unor piese 
neterminate, arătând că Ligeti a fost sensibil la stimuli vizuali până în 
ultima fază a activității sale creatoare: în manuscrisele operei Alice s 
Adventures in Wonderland compozitorul notează, din nou, numele lui 
Breugel cel bătrân si tabloul sáu Tara trándavilor („Schlaraffendland — dar 


121 Colecţia Ligeti, Fundaţia „Paul Sacher", Basel. Dosar: Konzert (KL, orch. 1985-1988) Skizzen und 
Entwürfe. Maghiară, original: „mint a Cézanne viz". 

12 [bidem. 

123 Colecţia Ligeti, Fundaţia „Paul Sacher”, Basel. Dosar: Konzert (VI., orch. 1990) Skizzen und Notizen. 
Maghiară, original : ,angyalszárnyak". Exponatele se află în Muzeul Unterlinden de la Colmar, Franţa. 
124 Ibidem. 

luminos”1%), continuă prin evocarea picturilor lui Picasso Guernica si 
La danse, asociate cu cuvântul violenza, dar şi sintagma objets trouvés sau 
numele americanului Pollock!?. O altă lucrare nefinalizată, Labyrinth, 
gândită ca o piesă amplă pentru orchestră mare, ce urma să fie dirijată de 
către Esa-Pekka Salonen, se referă la sistemul Raster (ca tehnică de repre- 
zentare a imaginilor în aplicaţii software, sub forma unor matrice de pixeli), 
si în același timp la pictorii Seurat, Signac, Turner sau Cézanne, 
compozitorul notând în schițele sale, in engleză, cuvintele „Lights and colors 
or Sea change", 

În aceeaşi lucrare, Ligeti face trimitere la artistul avangardist 
Tinguely, cu al său Enfer mecanique, la efectul optic generat de supra- 
punerea a două grile la un unghi mic, fenomen cunoscut sub denumirea de 
„efectul moiré""5, dar si la pixeli ca parte a unei întregi imagistici de 
producţie contemporană absorbite de către Ligeti în muzica sa. Schitele 
Cvartetului de coarde nr. 3, rămas nefinalizat, creează noi punti între sunete, 
linii şi culori, într-o experienţă transversală; „ornamente ca la Alhambra”, 
„pe urmele metamorfozelor lui Escher”!%, arătând modul total nedogmatic 
al lui Ligeti de a aborda compoziţia si de a evita rețeta setărilor automate în 
creaţie. 

Faptul că Ligeti a dezvoltat cu claritate un sistem al interdepen- 
dentei muzicale si vizuale devine tot mai clar, pe măsură ce ne adâncim în 
studierea manuscriselor compozitorului. Este uimitor cum el reuşeşte să 
combine universuri stilistice aparent contradictorii, din muzică şi artele 
plastice, împletind sursele de inspirație cu o incredibilă dezinvoltură. 
Manuscrisele piesei sale Ramifications, în mod surprinzător aşează laolaltă 
numele a doi artişti despărțiți de cinci secole — Bosch și Fahlstróm'*, 
în timp ce Requiem-ul găseşte un fundament vizual, din nou, în Bosch, 


125 Maghiară, original: „Schlaraffendland de fényegetó". Colecţia Ligeti, Fundaţia „Paul Sacher”, Basel. 
Dosar: Werkprojekte und Fragmente. Alice in Wonderland. Skizzen und Notizen 1/3 SGL/2. 

126 Colecţia Ligeti, Fundaţia „Paul Sacher", Basel. Dosar: Skizzenbuch Braun (Oktav) 1990-2003 şi Dosar: 
Werkprojekte und Fragmente. Alice in Wonderland — Skizzen und Notizen. 

127 Colecţia Ligeti, Fundaţia „Paul Sacher", Basel. Dosar: Skizzenbuch Braun (Quart) 1992-2001. 

128 Ibidem. 

12 Colecţia Ligeti, Fundaţia „Paul Sacher”, Basel. Dosar: Skizzenbuch Braun (Quart) 1992-2001. Maghiară, 
original: ,metamorfózisok Escher nyomân”. 

139 Colecţia Ligeti, Fundaţia „Paul Sacher”, Basel Dosar: Ramifications (Skizzen). 

dar, de asemenea, în El Greco sau alti pictori manieristi ai Barocului??!. 
Propriile cuvinte ale lui Ligeti compară secțiunea Dies irae cu „o carte cu 
ilustraţii colorate, cu noi imagini evocate fără întrerupere, la fiecare pas”, 
adăugând: „Aici am vrut într-adevăr să pictez tablouri prin muzică; 
țelul meu a fost să realizez o reprezentare virtuală” [11, p. 49]. Racordurile 
stabilite în mod organic între sonor si vizual în opera lui Ligeti au fost 
formulate cu claritate de către Dora Cojocaru; dedicánd o amplă si 
profundă cercetare creaţiei acestui compozitor emblematic pentru cea de a 
doua jumătate a secolului XX, autoarea identifică la Ligeti mecanismul 
fuziunii dintre cele două domenii artistice: „/.../ creaţia acestui compozitor 
generează în fiece moment asociaţii coloristice si imagistice dintre cele mai 
atrăgătoare. Ele cuprind în factura lor o dispoziţie structurală specifică, 
ce creează analogii directe la organizări asemănătoare din alte ramuri ale 
artei (literatură, grafică, pictură). Pe baza unor particularităţi speciale, 
muzica se deschide către imagine, dar fără a o reoglindi ilustrativ; ea nu va 
naşte senzaţii sinestezice, ci se reformulează sinestezic pe sine însăși” 
[3, p. 81]. 

Luând în considerare toate acestea, Ligeti pare a fi artistul predes- 
tinat căruia să i se lanseze comanda, din partea oficialităților orașului 
Nürnberg, de a scrie o piesă dedicată aniversării a 500 de ani de la nașterea 
pictorului și graficianului Albrecht Dürer, comandă pe care compozitorul a 
onorat-o, in 1971, cu lucrarea Melodien. 

Dar legátura lui Ligeti cu artele plastice se extinde si spre zona 
interpretării pieselor sale; compozitorul se exprimă în termeni picturali 
chiar și atunci când vorbeşte despre alegerile artiştilor interpreţi şi despre 
variantele imortalizate prin înregistrări, pentru posteritate (a se vedea 
colecţia Sony cu integrala muzicii lui Ligeti). Au rămas memorabile în acest 
context cu adevărat privilegiat colaborările sale cu artiști şi ansambluri de 
renume ale panopliei internaționale: Pierre Laurent Aimard, Saschko 
Gawriloff, Irina Kataeva, Elisabeth Chojnacka, Tabea Zimmermann, 
dirijorul Esa-Pekka Salonen, Cvartetul Arditti, The King's Singers si altii. 
După cuvintele compozitorului! lucrările sale ar trebui să fie prezentate, 


131 Colecţia Ligeti, Fundaţia „Paul Sacher”, Basel. Dosar: Requiem 1/6 (Skizzen). 

12 Interview avec Gyórgy Ligeti, film produs de Arte, Paris, Franţa, 1998: „Comme un peintre veut 
exposer les tableaux dans un endroit bien éclairé". Explicaţia este precedată de către compozitor de 
urmátoarea remarcá, fácutá pe un ton pátruns de sobrietate: , C'est ma vanité artistique! Et mon droit.". 

prin interpretare, asemeni tablourilor pe simezele unei galerii, puse în 
valoare de arta muzicienilor-interpreti, asa cum picturile se expun publicu- 
lui cu un ecleraj studiat, optim. 

În timp ce compozitorul și-a descris piesele ca pe nişte ferestre 
deschise, captând fragmente dintr-un peisaj mereu în schimbare, 
lăsându-ne astfel să îi contemplăm creaţia ca pe un genial trompe l'oeil al 
muzicii secolului XX, am putea afirma totodată că muzica sa, privită prin 
„lentilele” ligetiene corespunde perfect definiţiei de strange loop [9] a lui 
Douglas Hofstadter, invitându-ne să îi rezolvăm puzzle-ul ad infinitum 
pentru a decodifica si delimita noi nivele de semnificaţie. Mai mult, creația 
compozitorului de origine transilvăneană i-ar putea furniza lui Hofstadter 
idei suplimentare pentru a scrie un nou volum intitulat Popper, Escher, Ligeti 
[8], proiectându-şi ghirlanda de aur într-o nouă si fascinantă dimensiune. 

